
Foszfolipáz C gátlószer hatása a dermo-epidermális szeparációra bullosus pemphigoid humán ex vivo modelljében

Bevezetés: A bullosus pemphigoid (BP) az autoimmun hólyagos bőrbetegségek közé tartozó kórkép, mely során autoantitestek képződnek a bazálmembrán egyes horgonyzófehérjéi ellen. Ezen autoantitestek és a komplement rendszer elemeinek lerakódása az immunsejtek aktiválása révén hólyagképződéshez vezet. Munkacsoportunk génhiányos egerek segítségével nemrég kimutatta az immunreceptor-jelátvitelben szereplő foszfolipáz Cγ2 (PLCγ2) szerepét a a BP-hez hasonló mechanizmussal létrejövő epidermolysis bullosa acquisita (EBA) állatmodelljében. A molekula humán hólyagos bőrbetegségekben, különösen a BP-ben betöltött szerepe azonban továbbra sem ismert.
Célkitűzés: Kutatásunk célja egy humán szöveteket használó ex vivo dermoepidermális bőrszeparációs modell beállítása, valamint a komplement rendszer részvételének és egy általános PLC inhibitor hatásának a vizsgálata volt.
Módszerek: Kísérleteinkhez műtétek során nyert egészséges bőr fagyasztott metszeteit használtuk, melyeket BP-ben szenvedő, vagy egészséges kontroll egyének hőinaktivált szérumával kezeltünk. Az antitestek bőrben történő depozícióját immunfestéssel vizsgáltuk. A bőrszeparációt egészséges önkéntesek véréből izolált neutrofil granulociták hozzáadásával váltottuk ki, melyet hematoxilin-eozin festést követően fénymikroszkóppal értékeltünk. A komplement rendszer szerepét egészséges humán vérplazma hozzáadásával, a PLC jelentőségét a PLC inhibitor U73122 segítségével vizsgáltuk.
Eredmények: A BP-s szérummal való kezelést követően kimutatható volt az antitestek lerakódása a bazálmembrán területén. Ezt követően sikeresen beállítottuk a bőrszeparációs modellt, melyben BP-s szérum hatására a neutrofilek felszaporodtak a dermoepidermális junkció mentén, és számos helyen létrejött a bazálmembrán szeparációja. A komplement rendszer elemeit tartalmazó egészséges humán plazma hiányában jelentősen csökkent a neutrofil granulociták adhéziója és a dermoepidermális szeparáció. A PLC inhibitor U73122 szignifikánsan csökkentette a neutrofilek adhézióját és a bőrszeparáció mértékét.
Megbeszélés: Eredményeink megerősítik a komplement rendszer jelentőségét az általunk beállított humán ex vivo modellben. A PLC enzimeknek feltételezhetően fontos szerepük van a BP kialakulásában, ami felveti a PLC-gátlószerek esetleges terápiás alkalmazhatóságát.



